KKNK uitgestel na onsekerheid oor Covid-19 en pandemie | Die Hoorn
KKNK uitgestel na onsekerheid oor Covid-19 en pandemie
So is bome in Oudtshoorn vroeër vanjaar versier toe die KKNK ook nie as gevolg van die pandemie kon plaasvind nie. Foto: Hans van der Veen
2021 se KKNK wat van 31 Maart tot 6 April in Oudtshoorn sou paasgevind het, is deur die bestuur en direksie van dié kunstefees uitgestel as gevolg van onsekerheid rondom die Covid-19-pandemie en die groot risiko wat dit vir inwoners, kunstenaars en feesgangers inhou. Vanjaar se KKNK moes afgestel word as gevolg van die pandemie en inperkingsregulasies.
Hier is die persverklaring wat vanoggend deur die KKNK uitgereik is:
"Hoewel ons bitter graag in 2021 weer begin April wou fees vier in Oudtshoorn, is die gesondheidsgevare en die onsekerheid wat die Covid-19-pandemie bring, steeds 'n kommerwekkende faktor," sê Hugo Theart, artistieke direkteur van die fees. "Hoë en steeds stygende infeksietellings landwyd het dié besluit genoodsaak."
Dié besluit is nie ligtelik of in isolasie geneem nie, sê Crispin Sonn, voorsitter van Kunste Onbeperk, die organisasie wat onder meer die KKNK aanbied. "Ná samesprekings met ons vennote, borge, die Oudtshoorn-munisipaliteit en Wes-Kaapse regering was die konsensus dat 'n fees rondom Paasnaweek 'n te groot risiko inhou vir al die betrokke partye – dorpenaars, besoekers en kunstenaars. Uitstel is die verantwoordelike besluit, maar dit beteken nie dat ons verbintenis tot die fees en ondersteuning van die kunstenaars en gemeenskappe in gedrang sal kom nie," sê Sonn.
Absa, die hoofborg van die fees, steun dié besluit. "Covid-19 het die manier waarop ons as 'n gemeenskap en as 'n besigheid in interaksie tree fundamenteel verander," sê David Wingfield, bestuurshoof van bemarking en die handelsmerk.
"Die aard van die kunstebedryf is om altyd kreatief te dink, en veral nou is progressiewe planne belangrik," sê Theart. "Die KKNK het reeds in 2020 met 'n verskeidenheid projekte begin wat in die grendeltyd kreatiewe gemeenskappe kon ondersteun. In 2021 sal ons voortbou op die ryk aanbod van aanlyn inhoud en aktiwiteite wat reeds geskep is. Die eerste projekte word in Januarie bekendgestel. Ons is verbind om as organisasie die kunstegemeenskap, die gemeenskap van Oudsthoorn en ook ander vennote te ondersteun. Die KKNK het jare lange borge en donateurs wat ons ondersteun en glo in wat die fees doen. Ons is dus dankbaar dat hulle saam met ons werk om verskillende nuwe moontlikhede oop te maak."
Chris Macpherson, uitvoerende burgemeester van Oudtshoorn, sê die uitstel van die KKNK is onvermydelik gegewe die tweede golf van die Covid-19-pandemie. "Ons moet dié geleentheid gebruik om dit wat die dorp andersins bied ten toon te stel en te bemark. Met die hulp van die KKNK se direkteure en borge sal ons momentum behou met 'n verskeidenheid projekte wat sal help om Oudtshoorn en die Kunste 'n baken te maak in die kunstelandskap.